Source: https://beta.e-justice.europa.eu/305/FI/court_fees_concerning_european_payment_order_procedure?LATVIA&init=true&member=1
Timestamp: 2020-08-05 14:22:46+00:00
Document Index: 17923222

Matched Legal Cases: ['Tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', '§ 6']

Minkä suuruisia maksut ovat?
Siviiliprosessilain 33 §:n 2 momentin (Civilprocesa likums) mukaan oikeudenkäyntikulut (tiesas izdevumi) koostuvat
valtion palvelumaksusta (valsts nodeva)
toimistomaksusta (kancelejas nodeva) ja
asian käsittelystä aiheutuvista välttämättömistä kuluista.
Valtion palvelumaksu on suoritettava kaikista tuomioistuimelle osoitetuista kannekirjelmistä – alkuperäisestä kanteesta, vastakanteesta, kolmannen osapuolen tekemästä erillisestä kanteesta, joka koskee jo käsittelyssä olevaa riita-asiaa, erityiseen menettelyyn liittyvästä hakemuksesta tai muusta siviiliprosessilain 34 §:ssä säädetyn mukaisesti tehtävästä hakemuksesta. Siviiliprosessilain 43 §:ssä luetellaan oikeudenkäyntikuluista (myös valtion palvelumaksuista) vapautetut henkilöt.
Tuomioistuin määrää hävinneen osapuolen korvaamaan kaikki voittaneen osapuolen maksamat oikeudenkäyntikulut. Jos kannekirjelmä on hyväksytty osittain, oikeudenkäyntikulut korvataan kantajalle niiltä osin kuin tuomioistuin on hyväksynyt kannevaatimukset. Vastaajalle hyvitetään kulut niiltä osin kuin kannevaatimukset on hylätty. Valtion palvelumaksua ei peritä valituksesta, joka koskee oikeuden päätöstä liitännäisasiassa (blakus sudzība), tai siitä, jos asiaa pyydetään uudelleen käsiteltäväksi sen jälkeen, kun asiassa on annettu yksipuolinen tuomio.
Jos kantaja peruuttaa kanteen, hänen on korvattava vastaajan oikeudenkäyntikulut. Tällöin vastaaja ei korvaa kantajan maksamia oikeudenkäyntikuluja. Jos kuitenkin kantaja peruuttaa kanteen siitä syystä, että vastaaja on täyttänyt kantajan vaatimukset vapaaehtoisesti kanteen nostamisen jälkeen, tuomioistuin voi kantajan vaatimuksesta määrätä vastaajan korvaamaan kantajan maksamat oikeudenkäyntikulut.
Vastaavasti jos kanteen käsittely jätetään silleen, tuomioistuin voi vastaajan vaatimuksesta määrätä kantajan korvaamaan vastaajan maksamat oikeudenkäyntikulut.
Jos kantaja on vapautettu oikeudenkäyntikuluista, vastaaja määrätään maksamaan kantajan oikeudenkäyntikulut valtiolle suhteessa hyväksyttyihin vaatimuksiin.
Eurooppalaisen maksamismääräysmenettelyn käyttöönotosta annetun Euroopan parlamentin ja neuvoston asetuksen (EY) N:o 1896/2006 nojalla eurooppalaista maksamismääräystä koskevasta hakemuksesta on maksettava valtion palvelumaksu.
Menettelyjen aikana osapuoli voi joutua maksamaan myös muita oikeudenkäyntikuluja, kuten toimistomaksuja (esimerkiksi menettelyihin liittyvistä asiakirjajäljennöksistä ja kaksoiskappaleista) ja asian käsittelyyn liittyviä kuluja (esimerkiksi kantajan pyynnöstä suoritettavasta vastaajan etsimisestä aiheutuneet kulut tai haasteiden ja muiden oikeudenkäyntiasiakirjojen toimittamisesta, tiedoksiantamisesta ja kääntämisestä aiheutuvat kulut).
Kun eurooppalainen maksamismääräys toimitetaan, on maksettava valtion palvelumaksu, joka on 2 prosenttia velan määrästä. Maksu ei kuitenkaan voi olla yli 498,01 euroa. Toimistomaksun suuruus määräytyy siviiliprosessilain 38 §:n mukaan. Asian käsittelyyn liittyvien kulujen suuruus saattaa vaihdella useiden tekijöiden mukaan (esimerkiksi sen mukaan, toimitetaanko asiakirjat perinteisellä postilla vai sähköisesti).
Jos kannekirjelmän mukana ei ole asiakirjoja, joilla todistetaan, että valtion palvelumaksut ja muut oikeudenkäyntikulut on suoritettu menettelyjen mukaisesti ja laissa säädetyssä suuruudessa, tuomioistuin keskeyttää kanteen käsittelyn siviiliprosessilain 133 §:n mukaisesti ja asettaa kantajalle määräajan puutteiden korjaamiseksi.
Jos kantaja korjaa puutteet määräajassa, kannekirjelmä katsotaan toimitetuksi sinä päivänä, jona se toimitettiin tuomioistuimelle ensimmäisen kerran.
Jos kantaja ei korjaa puutteita määräajassa, katsotaan, että kannekirjelmää ei ole toimitettu lainkaan ja se palautetaan kantajalle.
Kannekirjelmän palauttaminen kantajalle ei estä kantajaa jättämästä hakemusta tuomioistuimelle uudelleen laissa säädetyn tavanomaisen menettelyn mukaisesti.
Jos oikeudenkäyntikuluja peritään asiakirjojen tiedoksi antamisesta, tuomioistuin ei toimita asiakirjoja ennen kuin asiaankuuluva maksu on suoritettu. Jos asian käsittelyyn liittyviä kuluja ei kuitenkaan makseta vapaaehtoisesti valtiolle ennen asian käsittelyä, maksut peritään tuomioiden täytäntöönpanosta annettujen yleisten sääntöjen mukaisesti.
Valtion palvelumaksu voidaan suorittaa valtiokonttorin (Valsts kase) tilille. Valtion palvelumaksu (siviiliprosessilain 34 §, 6 kohtaa lukuun ottamatta) maksetaan seuraavin tiedoin:
Saaja: Valsts kase
Rekisteröintinumero: 90000050138
Tilinumero: LV55TREL1060190911200
Saajan tilinumero: Valsts kase
BIC-koodi: TRELLV22
Maksun tarkoitus: ilmoita henkilön tai asian tunnistetiedot eli asianumero (jos tiedossa) ja luonnollisten henkilöiden osalta etunimi, sukunimi ja henkilötunnus ja oikeushenkilöiden osalta nimi ja rekisterinumero. Mikäli valtion palvelumaksu suoritetaan toisen henkilön puolesta, on annettava asianosaisen henkilön tunnistetiedot eli asianumero (jos tiedossa) ja luonnollisten henkilöiden osalta etunimi, sukunimi ja henkilötunnus ja oikeushenkilöiden osalta nimi ja rekisterinumero.
Täytäntöönpanomääräyksen tai muun täytäntöönpanoasiakirjan toimittamisesta perittävä valtion palvelumaksu voidaan suorittaa valtiokonttorin tilille. Täytäntöönpanomääräyksen tai muun täytäntöönpanoasiakirjan toimittamisesta perittävä valtion palvelumaksu (siviiliprosessilain 34 § 6 kohta) maksetaan seuraavin tiedoin:
Tilinumero: LV71TREL1060190911300
Toimistomaksu voidaan suorittaa valtiokonttorin tilille. Toimistomaksu (siviiliprosessilain 38 §) maksetaan seuraavin tiedoin:
Tilinumero: LV39TREL1060190911100
Maksun tarkoitus: ilmoita henkilön tai asian tunnistetiedot eli asianumero (jos tiedossa) ja luonnollisten henkilöiden osalta etunimi, sukunimi ja henkilötunnus ja oikeushenkilöiden osalta nimi ja rekisterinumero. Mikäli toimistomaksu suoritetaan toisen henkilön puolesta, on annettava asianosaisen henkilön tunnistetiedot eli asianumero (jos tiedossa) ja luonnollisten henkilöiden osalta etunimi, sukunimi ja henkilötunnus ja oikeushenkilöiden osalta nimi ja rekisterinumero.
Asian käsittelyyn liittyvät kulut ja määräyksestä aiheutuvien velvoitteiden täytäntöönpanoon liittyvät kulut voidaan suorittaa tuomioistuinten hallintoviraston (Tiesu administrācija) tilille. Asian käsittelyyn liittyvät kulut (siviiliprosessilain 39 §) ja määräyksestä aiheutuvien velvoitteiden täytäntöönpanoon liittyvät kulut (siviiliprosessilain 4063 §):
Alioikeudet ja aluetuomioistuimet:
Saaja: Tiesu administrācija
Rekisteröintinumero: 90001672316
Tilinumero: LV51TREL2190458019000
Maksun tarkoitus: merkitään ’21499’. Ilmoita lisäksi henkilön tai asian tunnistetiedot eli asianumero (jos tiedossa) ja luonnollisten henkilöiden osalta etunimi, sukunimi ja henkilötunnus ja oikeushenkilöiden osalta nimi ja rekisterinumero. Mikäli asian käsittelyyn liittyvät maksut suoritetaan toisen henkilön puolesta, on annettava asianosaisen henkilön tunnistetiedot eli asianumero (jos tiedossa) ja luonnollisten henkilöiden osalta etunimi, sukunimi ja henkilötunnus ja oikeushenkilöiden osalta nimi ja rekisterinumero.
Tuomioistuimelle toimitettavaan kannekirjelmään on liitettävä asiakirjat sen todistamiseksi, että valtion palvelumaksut ja muut oikeudenkäyntikulut on maksettu menettelyjen mukaisesti ja laissa säädetyssä suuruudessa. Lisäksi toimistomaksu on oltava maksettuna ennen haetun palvelun suorittamista. Kaikki asiaankuuluvat maksut on suoritettava ennen kuin asia otetaan käsiteltäväksi.
Päivitetty viimeksi: 01/04/2020